**Forskrift om forebygging av koronasmitte – Nittedal kommune, Viken**

**Hjemmel:**

Fastsatt av Nittedal kommune 3. november 2020, med hjemmel i lov 5. august 1994 nr. 55 om vern mot smittsomme sykdommer § 4-1 og kommunestyrets videredelegeringsreglement. I kraft 4. november 2020 kl. 1200.

**§ 1 Formål og virkeområde**

Forskriftens formål er å begrense spredning av Covid -19.

Forskriften gjelder i Nittedal kommune.

**§ 2 Kollektivreiser**

Det oppfordres til å unngå bruk av kollektivtransport. Dersom kollektivtransport likevel benyttes, skal gjeldende nasjonale regler og retningslinjer om smittevern følges. Det skal tas særlig hensyn til medreisende.

Det skal brukes munnbind på kollektivreiser. Dette gjelder også på innendørs stasjonsområder.

Plikten til å bruke munnbind gjelder ikke for barn under 12 år, eller personer som av medisinske eller andre grunner ikke kan bruke munnbind.

**§ 3 Serveringssteder med skjenkebevilling**

Serverings- og skjenkesteder kan holde åpent dersom de oppfyller kravene til forsvarlig drift ved serveringssteder som følger av forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften).

Serveringssteder som har skjenkebevilling kan skjenke alkohol dersom bevillingshaver har signert egenerklæring om at det er foretatt en risikovurdering av smittevern.

Utøvelse av skjenkebevilling etter alkoholloven kapittel 4 skal opphøre kl. 24.00. Konsum av utskjenket alkoholholdig drikk må opphøre senest 30 minutter etter dette.

Ved serveringssteder som har skjenkebevilling, har ansatte en plikt til å bruke munnbind når de oppholder seg i områder hvor gjestene har tilgang. Besøkende skal benytte munnbind når de ikke kan opprettholde en meters avstand til andre enn husstandsmedlemmer, med unntak av kortvarige passeringer til andre.

Kommunen kan stenge de serverings- og skjenkestedene som ikke overholder kravene til smittevernfaglig forsvarlig drift og kravene i denne bestemmelsen, jf. smittevernloven § 4-1 tredje ledd.

**§ 4 Plikt til å bruke munnbind**

Det skal brukes munnbind i butikker, i fellesarealene på kjøpesentre, på serveringssteder, i tros- og livssynshus og i lokaler for kultur-, sports- og fritidsaktiviteter. Plikten til bruk av munnbind gjelder ikke de som utøver fysisk aktivitet eller der det er anvist fast sitteplass i tråd med nasjonale retningslinjer.

For serveringssteder med skjenkebevilling og kollektivreisende gjelder plikten til bruk av munnbind i forskriftens §§ 2 og 3.

Plikten til å bruke munnbind i første ledd gjelder tilsvarende for ansatte på steder hvor det ikke er mulig å holde en meters avstand fra besøkende, jf. første ledd. Dette gjelder ikke ansatte på steder hvor det er iverksatt andre smitteverntiltak for de ansatte som bruk av visir, skillevegger o.l. i henhold til folkehelseinstituttets anbefalinger.

Plikten til å bruke munnbind gjelder ikke for barn under 12 år, eller for de som av medisinske eller andre årsaker ikke kan bruke munnbind. Folkehelseinstituttets anbefalinger om bruk av munnbind gjelder tilsvarende.

**§ 5 Forbud mot private sammenkomster med flere enn 10 deltakere eller hvor avstand på en meter ikke kan overholdes**

Det er ikke tillatt å arrangere eller delta på private sammenkomster med flere enn 10 personer til stede.

Selv om antallet deltakere er 10 eller færre, er det kun tillatt å arrangere eller delta på private sammenkomster i lokaler som er dimensjonert slik at alle deltakerne kan holde 1 meters avstand.

Forbudet gjelder ikke arrangementer som faller inn under denne forskriftens § 6 og forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften) § 13.

Forbudet gjelder ikke private sammenkomster der alle de tilstedeværende er fra samme husstand.

**§ 6 Gjennomføring av offentlige arrangementer**

Det er ikke tillatt å gjennomføre arrangementer med flere enn:

1. 20 personer til stede samtidig når arrangementet er innendørs og det ikke er fast seteplassering
2. 200 personer til stede samtidig når arrangementet er innendørs og det er fast seteplassering
3. 200 personer til stede samtidig når arrangementet er utendørs

Arrangøren har ansvaret for at de til enhver tid gjeldende smittervernregler overholdes.

For øvrig gjelder forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften) §§ 13 til 13d

**§ 7 Karantene**

Innbyggere og besøkende i Nittedal skal etterleve de til enhver tid gjeldende karantenereglene.

Innbyggere i Nittedal skal tilrettelegge for å kunne være i karantene i egen bolig.

**§ 8 Ansvar**

Nittedal kommune påtar seg ikke økonomisk ansvar som følge av pålagte tiltak.

**§ 9 Straff**

Forsettlig eller uaktsom overtredelse av bestemmelser i denne forskrift kan straffes iht. smittevernloven § 8-1.

**§ 11 Ikrafttredelse og varighet**

Denne forskrift trer i kraft 4. november 2020 kl. 1200, og gjelder inntil den blir endret eller opphevet.